CELEX: 52011PC0277
Language: lv
Date: 2011-05-20
Title: Priekšlikums PADOMES LĒMUMS par brīvprātīga partnerattiecību nolīguma parakstīšanu starp Eiropas Savienību un Centrālāfrikas Republiku par meža tiesību aktu ieviešanu, pārvaldību un kokmateriālu un koksnes izstrādājumu tirdzniecību uz Eiropas Savienību (FLEGT)

EIROPAS KOMISIJA
            Briselē, 20.5.2011
            COM(2011) 277 galīgā redakcija
            2011/0123(NLE)
            Priekšlikums
            PADOMES LĒMUMS
            par brīvprātīga partnerattiecību nolīguma parakstīšanu starp Eiropas Savienību un Centrālāfrikas Republiku par meža tiesību aktu ieviešanu, pārvaldību un kokmateriālu un koksnes izstrādājumu tirdzniecību uz Eiropas Savienību (FLEGT)
            
               
         
         
            
               PASKAIDROJUMA RAKSTS
            
            
               Rīcības plānā meža tiesību aktu ieviešanai, pārvaldībai un tirdzniecībai (FLEGT)
                  1
               , ko Padome apstiprināja 2003. gadā
                  2
               , ir ieteikti vairāki pasākumi, kas ietver atbalstu koksnes ražotājvalstīm, daudzpusēju sadarbību, lai apkarotu nelikumīgi iegūtas koksnes tirdzniecību, privātā sektora iniciatīvu atbalstu, kā arī pasākumus, lai nepieļautu investīcijas darbībās, kas veicina nelikumīgu mežizstrādi. Šā rīcības plāna stūrakmens ir FLEGT partnerību izveidošana starp Savienību un koksnes ražotājvalstīm, lai pārtrauktu nelikumīgu mežistrādi. Padome 2005. gadā pieņēma Regulu (EK) Nr. 2173/2005
                  3
               , ar kuru izveido licencēšanas sistēmu un mehānismu, lai pārbaudītu Savienībā importēto kokmateriālu izcelsmes likumību.
            
            
               Padome 2005. gada decembrī pilnvaroja Komisiju risināt sarunas ar koksnes ražotājvalstīm par partnerattiecību nolīgumiem, lai īstenotu ES Rīcības plānu meža tiesību aktu ieviešanai, pārvaldībai un tirdzniecībai (FLEGT) un lai veicinātu pārbaudītas un likumīgi iegūtas koksnes importu Savienībā no šādām partnervalstīm
                  4
               . Nolīgums ar Centrālāfrikas Republiku ir ceturtais šāda veida nolīgums, kas tika apspriests starp ražotājvalsti un Savienību (iepriekšējie nolīgumi — ar Ganu, Kongo un Kamerūnu).
            
            
               Komisija uzsāka sarunas ar Centrālāfrikas Republiku 2009. gada oktobrī. Sarunas turpinājās 14 mēnešus un ietvēra četras abu pušu tikšanās un astoņpadsmit tehnisko darba grupu sanāksmes. Sarunu laikā Komisijai šajā uzdevumā palīdzēja dalībvalstis. Komisija ir pastāvīgi informējusi Padomi par sarunu virzību, sniedzot regulārus ziņojumus Mežsaimniecības darba grupai, kā arī ES misiju vadītājiem un pārstāvjiem Centrālāfrikas Republikā. Pēc katras sarunu sesijas puses rīkoja publiskās sanāksmes, lai ieinteresētās personas informētu par sarunās panākto progresu. Turklāt Centrālāfrikas Republika pieņēma līdzdalības pieeju, nolīguma izstrādē iesaistot pilsonisko sabiedrību un privāto sektoru.
            
            
               Nolīgumā ir izskatīti visi elementi, kas ietverti Padomes sarunu norādēs. Jo īpaši nolīgumā ir noteikts FLEGT licencēšanas sistēmas satvars, iestādes un sistēmas. Tajā ir aprakstīta piegādes ķēdes kontrole, atbilstības tiesību aktiem nodrošināšanas sistēma un prasības, lai veiktu sistēmas neatkarīgu revīziju. Šie noteikumi ir izklāstīti nolīguma pielikumos un sniedz sīki izstrādātu aprakstu par struktūrām, kuras būs pamatā likumības nodrošināšanai, kas izriet no FLEGT licences piešķiršanas. Centrālāfrikas Republika izstrādāja savu definīciju par piemērojamiem tiesību aktiem, pamatojoties uz plašām apspriedēm ar ieinteresētajām personām. Tajā ir ietverti likumi un noteikumi par mežistrādes tiesību piešķiršanu, uzņēmumu reģistrēšanu, meža resursu pārvaldību, tiesību aktiem nodarbinātības un vides jomā, fiskālajām prasībām, sociālajiem pienākumiem, piemēram, vietējo kopienu, pamatiedzīvotāju un pilsoniskās sabiedrības iesaisti, un citiem pienākumiem, kas paredzēti ar koksnes transportu un tirdzniecību saistītos tiesību aktos, kā arī par ārējās tirdzniecības prasībām.
            
            
               Nolīgums aptver plašāku izstrādājumu klāstu, nekā ierosināts Regulas (EK) Nr. 2173/2005 par FLEGT sistēmu II pielikumā. Tas attiecas uz visa veida kokmateriālu un koksnes izstrādājumu eksportu. Tas uzliek Centrālāfrikas Republikai pienākumu izveidot sistēmu, kas Savienībai sniegs garantiju, ka visi no Centrālāfrikas Republikas ievestie koksnes izstrādājumi ir iegūti likumīgi, tādējādi pozitīvi un ilgtspējīgi ietekmējot šīs valsts izaugsmi.
            
            
               Nolīgumā ir ietverti noteikumi par importa kontroli uz Savienības robežām, kā tas noteikts Regulā (EK) Nr. 2173/2005 par FLEGT sistēmu un tās īstenošanas Regulā (EK) Nr. 1024/2008. Tajā sniegts arī Centrālāfrikas Republikas FLEGT licences formāta apraksts. Tas atbilst licences formātam, kas noteikts minētajā īstenošanas regulā.
            
            
               Ar nolīgumu tiek izveidots mehānisms dialogam un sadarbībai ar Savienību FLEGT jautājumos, proti, nolīguma īstenošanas apvienotā komiteja. Tajā ir noteikti arī principi saistībā ar ieinteresēto personu līdzdalību, sociālās aizsardzības līdzekļiem, pārredzamību, īstenošanas ietekmes uzraudzību un īstenošanas ziņojumu sagatavošanu.
            
            
               Nolīgumā ir noteikts termiņš un procedūras attiecībā uz nolīguma spēkā stāšanos un licencēšanas sistēmas piemērošanu. Tā kā Centrālāfrikas Republika plāno uzlabot un pārstrādāt savu reglamentējošo un informācijas pārvaldības sistēmu, ieviest piegādes ķēdes visaptverošākas kontroles un tiesību aktu ievērošanas neatkarīgas pārbaudes, būs nepieciešami vairāki gadi, lai izstrādātu un pārbaudītu jaunās sistēmas un lai uzlabotu valdības, pilsoniskās sabiedrības un privātā sektora rīcībspēju paredzēto uzdevumu izpildei. Paredzams, ka FLEGT licencēšanas sistēma pilnībā darbosies no 2014. gada beigām. Pirms ES sāks atzīt FLEGT licences, šī licencēšanas sistēma tiks novērtēta atbilstoši nolīgumā noteiktajiem kritērijiem. 
            
            
               2011/0123 (NLE)
            
            
               Priekšlikums
            
            
               PADOMES LĒMUMS
            
            
               par brīvprātīga partnerattiecību nolīguma parakstīšanu starp Eiropas Savienību un Centrālāfrikas Republiku par meža tiesību aktu ieviešanu, pārvaldību un kokmateriālu un koksnes izstrādājumu tirdzniecību uz Eiropas Savienību (FLEGT)
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienību,
            
            
               ņemot vērā Līgumu par Eiropas Savienības darbību un jo īpaši tā 207. panta 3. punkta pirmo daļu saistībā ar 218. panta 5. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Eiropas Komisija 2003. gada maijā pieņēma paziņojumu Eiropas Parlamentam un Padomei “Meža tiesību aktu ieviešana, pārvaldība un tirdzniecība (FLEGT). Priekšlikums ES rīcības plānam”
                  5
               , ar kuru aicināja ieviest pasākumus nelikumīgas mežizstrādes novēršanai, izstrādājot brīvprātīgus partnerattiecību nolīgumus ar koksnes ražotājvalstīm. Padome 2003. gada oktobrī pieņēma secinājumus par minēto rīcības plānu
                  6
               , un Eiropas Parlaments 2005. gada 11. jūlijā šajā jautājumā pieņēma rezolūciju
                  7
               . 
            
         
         
            
               (2)Padome 2005. gada 5. decembrī pilnvaroja Komisiju sākt sarunas par partnerattiecību nolīgumiem, lai īstenotu ES Rīcības plānu meža tiesību aktu ieviešanai, pārvaldībai un tirdzniecībai (FLEGT).
            
            
               (3)Padome 2005. gada 20. decembrī pieņēma Regulu (EK) Nr. 2173/2005
                  8
                par FLEGT licencēšanas sistēmas izveidi kokmateriālu importam Eiropas Savienībā no valstīm, ar kurām Eiropas Savienība ir noslēgusi brīvprātīgus partnerattiecību nolīgumus.
            
            
               (4)Sarunas ar Centrālāfrikas Republiku ir pabeigtas, un brīvprātīgais partnerattiecību nolīgums starp Eiropas Savienību un Centrālāfrikas Republiku par meža tiesību aktu ieviešanu, pārvaldību un kokmateriālu un koksnes izstrādājumu tirdzniecību uz Eiropas Savienību (FLEGT) (turpmāk “nolīgums”) tika parafēts 2010. gada 21. decembrī.
            
            
               (5)Nolīgums būtu jāparaksta, ņemot vērā tā noslēgšanu,
            
            
               IR PIEŅĒMUSI ŠO LĒMUMU.
            
            
               1. pants
            
            
               Ar šo Eiropas Savienības vārdā tiek atļauta brīvprātīgā partnerattiecību nolīguma parakstīšana starp Eiropas Savienību un Centrālāfrikas Republiku par meža tiesību aktu ieviešanu, pārvaldību un kokmateriālu un koksnes izstrādājumu tirdzniecību uz Eiropas Savienību (FLEGT), ņemot vērā tā noslēgšanu
                  9
                . 
            
            
               2. pants
            
            
               Ar šo Padomes priekšsēdētājs tiek pilnvarots norīkot personu, kas tiesīga Savienības vārdā parakstīt nolīgumu, ņemot vērā tā noslēgšanu.
            
            
               3. pants
            
            
               Šis lēmums stājas spēkā tā pieņemšanas dienā. 
            
            
               Briselē, […]
            
            
               
                     Padomes vārdā —
               
               
                     priekšsēdētājs
                     […]
               
            
         
         
            
                  
                     (1)
                  COM(2003) 251.
               
               
                  
                     (2)
                  OV C 268, 7.11.2003., 1. lpp.
               
               
                  
                     (3)
                  OV L 347, 30.12.2005., 1. lpp.
               
               
                  
                     (4)
                  Padomes dokuments ierobežotai lietošanai Nr. 15102/05.
               
               
                  
                     (5)
                  COM(2003) 251.
               
               
                  
                     (6)
                  OV C 268, 7.11.2003., 1. lpp.
               
               
                  
                     (7)
                  OV C 157E, 6.7.2006., 482. lpp.
               
               
                  
                     (8)
                  OV L 347, 30.12.2005., 1. lpp.
               
               
                  
                     (9)
                  Nolīguma tekstu publicēs kopā ar lēmumu par tā noslēgšanu.